31997D0757
L 307/33
JURNALUL OFÍCIAL AL UNIUNII EUROPENE
DECIZIA COMISIEI
din 6 noiembrie 1997
de stabilire a condițiilor speciale care reglementează importurile de produse pescărești și de acvacultură originare din Madagascar
(Text cu relevanță pentru SEE)
(97/757/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 95/71/CE (2), în special articolul 11,
având în vedere Directiva 90/675/CEE a Consiliului in 10 decembrie 1990 de stabilire a principiilor care reglementează organizarea controalelor sanitar-veterinare pentru produsele care intră în Comunitate din țări terțe (3), astfel cum a fost modificată ultima dată prin Directiva 96/43/CE (4), în special articolul 19 alineatul (7),
întrucât un expert al Comisiei a efectuat o inspecție în Madagascar pentru a verifica condițiile în care sunt produse, depozitate și expediate către Comunitate produsele pescărești;
întrucât dispozițiile legislației din Madagascar privind inspecția sanitară și monitorizarea produselor pescărești pot fi considerate echivalente cu cele prevăzute de Directiva 91/493/CEE;
întrucât, în Madagascar, Direction des services vétérinaires (DSV) du ministère de l'élevage este în măsură să verifice în mod eficient aplicarea legislației aflate în vigoare;
întrucât procedura de obținere a certificatului de sănătate menționată la articolul 11 alineatul (4) litera (a) din Directiva 91/493/CEE include, de asemenea, stabilirea unui model de certificat, cerințele minime privind limba(ile) în care acesta ar trebui să se întocmescă și calitatea persoanei împuternicite să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești ar trebui să se aplice o ștampilă care să conțină numele țării terțe și numărul aprobării unității, al antrepozitului frigorific sau al navei frigorifice de origine;
întrucât, în conformitate cu articolul 11 alineatul (4) litera (c) din Directiva 91/493/CEE, trebuie întocmită o listă a unităților, antrepozitelor frigorifice sau navelor frigorifice aprobate; întrucât acea listă trebuie întocmită pe baza unei comunicări emise Comisiei de către DSV; întrucât DSV trebuie să asigure respectarea dispozițiilor prevăzute în acest scop la articolul 11 alineatul (4) din Directiva 91/493/CEE;
întrucât DSV a dat asigurări oficiale privind respectarea normelor prevăzute la capitolul V din anexa la Directiva 91/493/CEE și privind îndeplinirea cerințelor echivalente cu cele prevăzute de acea directivă pentru aprobarea unităților, antrepozitelor frigorifice și a navelor frigorifice;
întrucât este necesar să se abroge Decizia 97/516/CE a Comisiei din 1 august 1997 privind anumite măsuri de protecție referitoare la anumite produse pescărești originare din Madagascar (5);
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Direction des services vétérinaires (DSV) du ministère de l'élevage este autoritatea competentă din Madagascar pentru verificarea și certificarea conformității produselor pescărești și de acvacultură cu cerințele Directivei 91/493/CEE.
Articolul 2
Produsele pescărești și de acvacultură originare din Madagascar trebuie să îndeplinească următoarele condiții:
1.
fiecare lot trebuie să fie însoțit de un certificat de sănătate în original, numerotat, completat, semnat, datat și constând dintr-o singură pagină, în conformitate cu modelul din anexa A;
2.
produsele trebuie să provină de la unitățile aprobate enumerate în anexa B;
3.
cu excepția produselor pescărești în vrac congelate și destinate fabricării alimentelor conservate, toate ambalajele trebuie să aibă marcat cu litere de neșters cuvântul „Madagascar” și numărul aprobării unității, antrepozitului frigorific sau al navei frigorifice de origine.
Articolul 3
(1) Certificatele menționate la articolul 2 alineatul (1) trebuie să fie întocmite în cel puțin o limbă oficială a statului membru în care sunt efectuate controalele.
(2) Certificatele trebuie să conțină numele, calitatea și semnătura reprezentantului DSV precum și ștampila sa oficială, într-o culoare diferită de cea a altor mențiuni din certificat.
Articolul 4
Decizia 97/516/CE se abrogă.
Articolul 5
Prezenta decizie se adresează statelor membre.
Adoptată la Bruxelles, 6 noiembrie 1997.